  Анжелика Тихонова корреспондент Удмуртиысь куасэн бызьылӥсь Лилия Васильева Россилэн кубокез понна нюръяськонын классика амалэн 10 иськеме бызьылонын бронза медаль утӥз. Ӵошатсконъёслэн кыкетӥ люкетсы 13-тӥ толсуре Хакасиысь Вершина Тёи каргуртын йылпумъяськиз. Со сярысь Удмуртиысь куасэн бызьылонъя федерацилэн «ВКонтакте» мерлыко вотэсысь бамаз ивортӥзы. Спортсменка Татарстанысь Алия Иксановалы но Ханты-Мансийск автоном округысь Мария Гущиналы гинэ келяз. Дистанцизэ 31 минут 47,8 секунд ӵоже ортчиз. Азьвылгес Лилия Васильева спринтын но куинетӥ луиз. Ватсалом, 13-тӥ толсуре ик воргоронъёс 15 иськеме классика амалэн бызьылӥзы. Удмуртиысь спортсменъёс пӧлын устоез Дмитрий Баграшов луиз. Со финише 14-тӥ вуиз. Александр Уткин 22-тӥ инты басьтӥз, Павел Белослудцев – 27-тӥ.  Тодэ вайытом, Лилия Васильева Россилэн кубокез понна ӵошатсконъёслэн нырысетӥ люкетаз кык зарни медаль утӥз вал.  Тегъёс: Спорт Удмуртия Россия куасэнбызьылон  